慶陵季文尚書休致會者三十一人各賦詩
作者：李洪
朝代：宋

paragraphs: 尚書妙德望，曳履聞直聲。
獻納雨露邊，斯文有統盟。
重席侍經幄，藻鑒持銓衡。
不憚推轂士，規摹漢西京。
五色深補衮，三入厭承明。
欻起蓴鱸思，徑作吳松行。
名位九牧聳，富貴一毫輕。
徜徉霅溪上，結廬依化城。
擺落軒冕累，白屋倒屣迎。
實際契禪宗，虛靜合僊經。
聖朝亟圖舊，世臣重典刑。
蒼生望東山，鹽梅待調羹。
引年章屢却，勇决非矯情。
雍容進退間，夷惠和且清。
出綸冠奎文，安車示尊榮。
樂天宅池臺，翁仲金餘籯。
公貴無留資，韓宣有卿名。
時方需大老，復當佐昇平。
它年秉旄地，堂上有奇兵。
恢復還舊都，翠華駕云亭。
賤子荷英盼，鍊句愧陰鏗。
請歌公歸兮，盍使季札聽。